
RAPORT DE SPECIALITATE
privind prelungirea duratei Contractului de concesiune nr. 94/18.01.2005 încheiat în baza HCLMT nr. 156/21.12.2004
Având în vedere Referatul de aprobare nr. SC2021-14193/24.05.2021, a Primarului Municipiului Timișoara și Proiectul de hotărâre privind prelungirea duratei Contractului de concesiune nr. 94/18.01.2005 încheiat în baza HCLMT nr. 156/21.12.2004. Facem următoarele precizări:

Prin Hotărârea nr. 156/21.12.2004, Consiliul Local al Municipiului Timişoara a aprobat atribuirea directă, prin contract de concesiune, către S.C. Administrarea Domeniului Public S.A. Timişoara, pe o perioadă de 11 ani de zile, respectiv 01.01.2005 – 31.12.2015, a unor bunuri, în schimbul unei redevenţe. În urma acestei Hotărâri s-a încheiat între Municipiul Timişoara şi S.C. Administrarea Domeniului Public S.A., Contractul de concesiune nr. 94/18.01.2005, modificat şi completat prin actele adiţionale nr. 1/27.02.2007, nr. 2/22.04.2013 şi nr. 3/04.04.2014.

Prin HCLMT nr. 411/16.10.2015 s-a aprobat prelungirea duratei Contractului de concesiune nr. 94/18.01.2005, cu o perioadă egală cu jumătate din durata sa iniţială, respectiv cu 5 ani şi 6 luni  valabil  până în data de 30.06.2021. În baza acestei hotarâri a fost încheiat actul adiţional nr. 4/16.11.2015.
În vederea finalizării procedurilor de reglementare a serviciilor publice de administrare a pacărilor se impune prelungirea contractului nr. 94/18.01.2005, pentru o perioadă de 6 luni, tinând cont de faptul că Societatea Drumuri Municipale Timişoara SA, prin adresa cu nr. 3164/18.05.2021 a formulat o propunere ca pe viitor să asigure gestiunea și explotarea locurilor de staționare de pe domeniul public din Muncipiul Timișoara, urmând ca municipalitatea să fundamenteze şi să stabilească soluţiile optime de reglementare a serviciilor publice de administrare.
În vederea încheierii contractelor de delegare a gestiunii consiliile locale ale municipiilor vor aproba, în termen de 6 luni de la luarea deciziei privind delegarea gestiunii sau de la primirea unei propuneri formulate de un investitor interesat, studiul de oportunitate pentru fundamentarea şi stabilirea soluţiilor optime de delegare a gestiunii serviciilor, precum şi documentaţia de delegare a gestiunii (art. 47 alin. (1) din OG nr. 71/2002).

Începând cu data de 23.09.2013 Societatea Drumuri Municipale Timişoara S.A. este succesoarea în drepturi a S.C.  Administrarea Domeniului Public S.A., ca urmare a fuziunii prin absorbţie dintre cele două societăţi, conform sentinţei civile nr. 642/PI/20.08.2013, pronunţată de către Tribunalul Timiş, în dosarul nr. 7417/30/2013, definitivă şi irevocabilă, prin care s-a constatat legalitatea fuziunii.

Implementarea sistemului de parcare a autovehiculelor  în locurile de parcare amenajate şi neamenajate pe domeniul public în municipiul  Timisoara a fost aprobată din anul 1998, prin HCLMT nr. 153/09.06.1998, sub denumirea TELPARK, de către SC Administrarea Domeniului Public SA,  ulterior în anul 1999, prin HCLMT nr. 70, şi în anul 2003, prin HCLMT nr. 241, iar în anul 2013, prin HCLMT nr. 63 a fost adoptat un nou Regulament de funcţionare al sistemului de parcare a autovehiculelor în Municipiul Timişoara, intitulat TimPark.

Societatea Drumuri Municipale Timisoara SA a reuşit pe parcursul celor aproximativ 17 ani de zile de la data funcţionării efective a unui sistem de parcare în Municipiul Timisoara, să instituie o practică judiciară pe raza insţantelor de judecată aflate în jurisdicţia Curţii de Apel Timişoara, cu privire la recuperarea pe cale judecatorească a sumelor de bani rezultate din taxele de penalizare aplicate pentru nerespectarea prevederilor Regulamentului de parcare. 

Totodată, dorim să amintim faptul că Societatea Drumuri Municipale Timişoara SA - în vederea implementării şi exploatării sistemului de parcare TimPark - a achiziţionat licenţa pentru utilizarea telefoanelor mobile în activitatea de urmărire a respectării prevederilor Regulamentului TimPark şi pachetul de programe aferent sistemului de parcare, acestea fiind în proprietatea societăţii.

Societatea Drumuri Municipale Timişoara SA are  ca şi actionar unic  Consiliul Local al Municipiului Timisoara, ceea ce semnifică ca toate aceste măsuri vor fi benefice atât pentru societate cât şi pentru municipalitate şi cetăţenii acestui oraş.  

Serviciul pentru administrarea domeniului public şi privat este reglementat prin Ordonanţa Guvernului nr.71/2002 privind organizarea şi funcţionarea serviciilor publice de administrare a domeniului public şi privat de interes local.

Potrivit prevederilor O.G. nr.71/2002, serviciile publice de administrare a domeniului public şi privat de interes local sunt destinate satisfacerii unor nevoi ale comunităţii locale, contribuie la ridicarea gradului de civilizaţie şi confort al acestora şi se grupează după obiectul activităţilor şi acţiunilor de utilitate publică şi interes public local.

În conformitate cu prevederile art.2 lit. a) din O.G. nr.71/2002, serviciile de administrare a domeniului public si privat sunt definite ca reprezentând „totalitatea acţiunilor şi activităţilor edilitar-gospodăreşti prin care se asigură administrarea, gestionarea şi exploatarea bunurilor din domeniul public şi privat al unităţilor administrativ-teritoriale, altele decât cele date, potrivit legii, în administrarea altor servicii publice locale”. Acestea sunt destinate satisfacerii unor nevoi ale comunităţii locale, contribuie la ridicarea gradului de civilizaţie şi confort al acestora şi grupează activităţi edilitar-gospodăreşti şi acţiuni de utilitate şi interes public local, având ca obiect, printre altele, şi „ amenajarea, organizarea şi exploatarea parcărilor, a locurilor publice de afişaj şi reclame, a panourilor publicitare, a mobilierului urban şi ambiental ", conform art.3 alin.1 lit. i) din O.G. nr.71/2002.

Înfiinţarea, organizarea, coordonarea şi reglementarea serviciilor de administrare a domeniului public şi privat constituie dreptul exclusiv al autorităţilor administraţiei publice locale, iar monitorizarea şi controlul funcţionarii şi gestionării acestora intra în atribuţiile şi responsabilitatea exclusiva a acestor autorităţi (art. 7 alin. (1) din OG nr. 71/2002). 

Potrivit prevederilor art.5 pct.2, lit. j) din O.G. nr.71/2002, principalele activităţi edilitar-gospodăreşti, specifice serviciilor de administrare a domeniului public şi privat, trebuie să asigure, în sectorul administrării drumurilor şi străzilor, amenajarea, întreţinerea şi exploatarea locurilor de parcare şi afişaj publicitar pe străzi şi în alte locuri publice, în condiţiile stabilite prin planurile de urbanism şi studiile de circulaţie.
Înfiinţarea, organizarea, exploatarea şi funcţionarea serviciilor de administrare a domeniului public şi privat vor avea în vedere respectarea şi îndeplinirea mai multor cerinţe, printre care continuitatea serviciilor din punct de vedere cantitativ şi calitativ în vederea asigurării satisfacerii cerinţelor şi nevoilor de utilitate publică ale comunităţilor locale şi creşterea calităţii vieţii (art. 6 alin. (2) şi (3) din OG nr. 71/2002).

De asemena, prevederile legale în vigoare la momentul actual (art. 116 alin. 4 din Legea nr. 100/2016 privind concesiunile de lucrări și concesiunile de servicii) stipulează: „contractele de concesiune încheiate inainte de data intrării în vigoare a prezentei legi sunt supuse dispozițiilor legii în vigoare la data la care acestea au fost încheiate, în tot ceea ce privește încheierea, modificarea, interpretarea, efectele, executarea și încetarea acestora”.

Serviciul de administrare a parcărilor, fiind un serviciu de utilitate publică, are un caracter permanent şi regim de funcţionare continuu și răspunde unor cerinţe şi necesităţi de interes şi utilitate publică.

Analizând specificul contractului de concesiune şi ţinând cont de faptul că Societatea Drumuri Municipale Timişoara S.A., pe toată perioada contractului de concesiune mai sus amintit, şi-a îndeplinit obligaţiile contractuale asumate, deţine atât personalul necesar cât şi experienţa în domeniu, precum şi resursele tehnico-materiale şi umane, consideram că sunt îndeplinite condiţiile necesare în vederea prelungirii acestuia pe o perioadă de 6 luni până la finalizarea procedurilor de reglementarea serviciilor publice de administrare a parcărilor.

În data de 18.05.2021, prin adresa cu nr. 3175, Societatea Drumuri Municipale Timişoara SA şi-a exprimat voinţa pentru prelungirea contractului de concesiune nr. 94/18.01.2005. De asemenea, prin adresa cu nr. 3194/19.05.2021 a propus ca pentru perioada 01.07.2021 – 31.12.2021 să se menţină tarifele aplicate pentru parcarea pe raza Municipiului Timişoara, aşa cum au fost ele aprobate prin HCLMT nr. 463/27.11.2020, cu excepţia celor de tip ,,locatar’’, respectiv cele din categoria ,,gratuite’’, care doresc a fi prelungite în mod automat până la finalul anului 2021.
Luând în considerare cele de mai sus se constată necesară prelungirea contractului de  concesiune nr. 94/18.01.2005, modificat şi completat prin actele adiţionale nr. 1/27.02.2007, nr. 2/22.04.2013,  nr. 3/04.04.2014 şi nr. 4/16.11.2015 pentru o perioada de 6 luni, până la finalizarea procedurilor de reglementare a serviciilor publice de administrare a parcărilor.

Ţinând cont de cele prezentate, propunem spre aprobarea Consiliului Local al Municipiului Timişoara prelungirea duratei Contractului de concesiune nr. 94/18.01.2005 încheiat în baza HCLMT nr. 156/21.12.2004  cu o perioadă de 6 luni din data de 01.07.2021 până în data de 31.12.2021, prin act adițional, conform Anexei.

